**ЗАКОН**

**ЗА ЕЛЕКТРОННАТА ИДЕНТИФИКАЦИЯ**

**Глава първа**

**ОБЩИ ПОЛОЖЕНИЯ**

***Предмет***

1. (1) Този закон урежда обществените отношения, свързани с електронната идентификация на физическите лица.

(2) Електронна идентификация е идентификация по смисъла на чл. 3, пар. 1 от Регламент (ЕС) № 910/2014 на Европейския парламент и на Съвета от 23 юли 2014 година относно електронната идентификация и удостоверителните услуги при електронни трансакции на вътрешния пазар и за отмяна на Директива 1999/93/ЕО.

***Електронен идентификатор***

1. (1) Електронният идентификатор е уникален идентификатор на физическо лице, за който е издадено удостоверение за електронна идентичност.

(2) Право на електронен идентификатор имат български граждани и чужденци, които притежават ЕГН, съответно – ЛНЧ.

(3) Никой няма право да събира и обработва данни за електронния идентификатор на потребителите, освен ако в този закон е предвидено друго.

***Удостоверение за електронна идентичност***

Чл. 3. (1) Удостоверението за електронна идентичност е формализиран официален електронен документ, представен чрез общоприет стандарт, и издаден с определен срок на валидност, съдържащ електронен идентификатор и други данни, определени в наредбата по чл. 5.

(2) Електронната идентичност е съвкупност от характеристики, записани в електронна форма, въз основа на които може да се направи еднозначно разграничаване на едно лице от други лица във виртуалната среда с цел осигуряване на достъп до информационни системи или осигуряване на възможност за извършване на електронни изявления.

***Секторни електронни идентификатори***

Чл. 4. (1) В определени сектори на държавното управление, физическите лица могат да се идентифицират чрез секторни електронни идентификатори.

(2) Секторен електронен идентификатор е електронен идентификатор, преобразуван чрез прилагането на определени криптографски алгоритми.

(3) Секторните електронни идентификатори могат да се използват за идентифициране на физическите лица само в сектори, в които държавните органи предоставят на гражданите възможност да упражняват права по електронен път или извършват електронни услуги, при което не се събират данни за гражданите от други органи и лица извън сектора.

(4) Никой няма право да преобразува секторен електронен идентификатор в електронен идентификатор.

(5) Министерският съвет с решение определя секторите, в които се използват секторни електронни идентификатори по предложение на министъра на транспорта, информационните технологии и съобщенията, съгласувано с Комисията за защита на личните данни.

***Наредба***

Чл. 5. Условията и редът, изискванията за издаване и управление на удостоверението за електронна идентичност, алгоритмите и методите за създаване на електронни и секторни електронни идентификатори, както и условията и редът за регистрирането на лицата по чл. 8, ал. 1 и чл. 9, ал. 2 се определят с наредба на Министерския съвет.

**Глава втора**

**СУБЕКТИ НА ЕЛЕКТРОННА ИДЕНТИЧНОСТ**

***Титуляр на електронна идентичност***

Чл. 6. Титуляр на електронна идентичност е физическо лице, навършило 14-годишна възраст, на което е издадено удостоверение за електронна идентичност.

***Орган за електронна идентификация***

Чл. 7. Орган за електронна идентификация е министърът на вътрешните работи, който издава удостоверение за електронна идентичност.

***Администратор на електронна идентичност***

Чл. 8. (1) Дейността на министъра на вътрешните работи по чл. 7 може да се подпомага от администратори на електронна идентичност, регистрирани от министъра на вътрешните работи.

(2) Дейността на министъра на вътрешните работи по чл. 7 може да се подпомага и от дипломатическите и консулските представителства на Република България за български граждани, които пребивават в чужбина. Министърът на външните работи, съгласувано с министъра на вътрешните работи, осигурява технологичната и организационна обезпеченост за осъществяване на дейността .

(3) Дейността на администратора на електронна идентичност по ал. 1 и на представителствата по ал. 2 включва:

1. приемане на заявления за издаване на удостоверения за електронна идентичност;

2. проверка на самоличността и идентифициране на заявителя чрез проверка на представен документ за самоличност;

3. проверка по електронен път чрез защитена сесия за обмен на данни към органа за електронна идентичност за валидност на представения документ за самоличност и допълнително идентифициране на заявителя чрез изпратената от органа за електронна идентификация информация;

4. отправяне на заявления по електронен път за създаване на удостоверения до органа за електронна идентификация, въз основа на проверените и валидни данни на заявителите;

5. заявяване пред органа за електронна идентификация на промени, както и спиране, възобновяване и прекратяване на удостоверения;

6. персонализиране на удостоверения за електронна идентичност чрез запис върху електронни носители.

(4) Администраторът на електронна идентичност е длъжен да съхранява документите по заявяване, предоставяне, промяна, възобновяване, спиране и прекратяване на удостоверенията за електронна идентичност за срок от 20 години.

***Център за електронна идентификация***

Чл. 9. (1) В Министерството на транспорта, информационните технологии и съобщенията се създава център за електронна идентификация, който трябва да отговаря на изискванията на чл. 11, т. 1-3. Центърът е дирекция в администрацията на Министерството на транспорта, информационните технологии и съобщенията.

(2) Функциите на център за електронна идентификация могат да се осъществяват и от други лица, регистрирани от министъра на вътрешните работи.

**Глава трета**

**РЕГИСТРАЦИЯ НА АДМИНИСТРАТОРИ НА ЕЛЕКТРОННА ИДЕНТИЧНОСТ И ЦЕНТРОВЕ ЗА ЕЛЕКТРОННА ИДЕНТИФИКАЦИЯ**

***Публичен регистър***

Чл. 10. (1) Министърът на вътрешните работи създава и поддържа публичен електронен регистър на администраторите на електронна идентичност и на центровете за електронна идентификация.

(2) В регистъра по ал. 1 в отделни раздели се вписват лицата, подали заявление за администратор на електронна идентичност по чл. 8, ал. 1 и за център за електронна идентификация по чл. 9, ал. 2, и се описват броят и видът на приложените към заявлението документи, промени в дейността и наложени принудителни административни мерки – спиране на дейността.

(3) Условията и редът за воденето на регистъра се уреждат с наредбата по чл. 5.

(4) Достъпът до регистъра по ал. 1 е свободен, безплатен, включително и онлайн в машинночетим формат.

***Изисквания за регистрация***

Чл. 11. В регистъра по чл. 10, ал. 1 се вписва лице, което:

1. разполага с необходимия персонал;

2. разполага с техническо оборудване и технологии, които да осигурят надеждното предоставяне на услугите и сигурността на информацията;

3. отговаря на изискванията за сигурност;

4. поддържа разполагаеми финансови средства или застраховка, в размер, определен в наредбата по чл. 5, която покрива отговорността за причинените на титуляря на електронната идентичност и на всички трети лица неимуществени и имуществени вреди от неизпълнение на задълженията на лицето по закона;

5. не е лишено от правото да извършва стопанска дейност, не се намира в процедура по ликвидация или открито производство по несъстоятелност или друга подобна процедура по законодателството по регистрация;

6. не е поставено под запрещение – за физическите лица, включително едноличните търговци.

***Изисквания по отношение на персонала***

Чл. 12. (1) Администраторите на електронна идентичност, съответно –центровете за електронна идентификация, са длъжни да имат на разположение необходимия брой квалифицирани лица, които във всеки момент от осъществяването на дейността да осигуряват изпълнението на задълженията им.

(2) Изискванията към квалификацията и надеждността на лицата по ал. 1 се определят в наредбата по чл. 5.

***Изисквания по отношение на техническото оборудване и технологиите***

Чл. 13. (1) Лицата по чл. 11 трябва да осигурят и използват процедури и методи за администриране и управление на сигурността на използваната инфраструктура в съответствие с общоприети в международната практика стандарти за управление на информационната сигурност.

(2) Надеждността на използваните системи и техническата сигурност на осъществяваните чрез тях процеси се смятат за осигурени, когато оборудването и технологиите са преминали през успешно проведени изпитвания и проверки.

(3) Изискванията към методите за оценка на сигурността на използваните системи се определят в наредбата по чл. 5.

(4) Лицата по чл. 11 са длъжни да поддържат документация за актуалното състояние на използваните от тях техническо оборудване и технологии.

(5) Неизпълнението на задължението по ал. 4 е нарушение на изискванията за сигурност.

(6) Лицата по чл. 11 използват техническо оборудване и технологии, чрез които се изпълняват определените в наредбата по чл. 5 функции, в използваните от тях системи за заявяване издаването и управлението, съответно – за проверка на удостоверения за електронна идентичност.

(7) Администраторът на електронна идентичност е длъжен да използва само устройства за сигурно персонализиране, които отговарят на изисквания, определени в наредбата по чл. 5.

***Изисквания за сигурност***

Чл. 14. (1) Лицата по чл. 11 са длъжни да създадат и поддържат вътрешни процедури за сигурност, съгласно които осъществява дейността си.

(2) Процедурите за сигурност трябва да съответстват на изисквания за управление на информационната сигурност, определени в наредбата по чл. 5.

(3) Процедурите за сигурност отразяват съответствието на администратора на електронна идентичност с изискванията на закона, както и надеждността и сигурността на осъществяваната от него дейност.

(4) Процедурите за сигурност включват най-малко:

1. оценка на риска;

2. управленски мерки за сигурност;

3. мерки за информационна сигурност;

4. разполагаеми финансови средства или застраховки;

5. изисквания за надеждност на персонала;

6. мерки за осигуряване на защита и ограничаване на достъпа до отделни устройства и помещения;

7. мерки за осигуряване на защита срещу непозволен достъп до информационните системи;

8. мерки за осигуряване на защита срещу непозволени промени;

9. план за действие при събития, съставляващи непреодолима сила и последващо възстановяване на дейността.

(5) Процедурите за сигурност не са публични. Достъп до тях има само министърът на вътрешните работи и овластени от него лица, осъществяващи функции по контрол.

***Производство по регистрация***

Чл. 15. (1) Производството по регистрация започва със заявление до министъра на вътрешните работи, попълнено по образец, определен в наредбата по чл. 5.

(2) Към заявлението по ал. 1 се прилагат:

1. доказателства за разполагаеми финансови средства или договор за застраховка.

2. доказателства за съответствие с изискванията за техническия персонал по чл. 12;

3. доказателства за съответствие с изискванията за техническо оборудване и технологии по чл. 13 (декларации за съответствие, описание на оборудването, технологичните процеси и др.);

4. доказателства за съответствие с изискванията за сигурност по чл. 14.

(3) При непълноти или нередовности на представените документи по ал. 2 и/или ако не е заплатена такса за разглеждане, министърът на вътрешните работи в 14-дневен срок от подаване на заявлението писмено уведомява лицето и дава срок за отстраняването им.

(4) В 14-дневен срок от подаване на заявлението или от отстраняването на непълнотите или нередовностите по ал. 3 министърът на вътрешните работи или упълномощени от него длъжностни лица извършват регистрацията на лицата, които отговарят на изискванията на чл. 11 и са приложили документите по ал. 2.

(5) Министърът на вътрешните работи мотивирано отказва извършването на регистрация на лице, което не отговаря на някое от изискванията на чл. 11 или не е представило документите по ал. 2 след изтичането на дадения му срок по ал. 3.

(6) Отказът по ал. 5 да се извърши регистрация подлежи на обжалване по реда на Административнопроцесуалния кодекс.

***Действие, прехвърляне и преотстъпване на регистрацията***

Чл. 16. (1) Регистрацията е безсрочна.

(2) Правата по регистрацията не могат да се прехвърлят или преотстъпват освен в случаите по ал. 3.

(3) Правата по регистрацията могат да се прехвърлят или преотстъпват, когато регистрираното лице се е преобразувало чрез вливане, сливане, разделяне, отделяне, промяна на правната форма, при прехвърляне на търговско предприятие или наследяване, ако лицето, на което се прехвърлят или преотстъпват правата, отговаря на условията за вписване в регистъра. Лицата уведомяват предварително министъра на вътрешните работи за промените.

(4) Регистрираното лице е длъжно да уведоми министъра на вътрешните работи за всяка промяна в обстоятелствата по чл. 11 в 7-дневен срок от настъпването им.

***Прекратяване на регистрацията***

Чл. 17. (1) Министърът на вътрешните работи или оправомощено от него длъжностно лице със заповед прекратява регистрацията:

1. по писмено искане на регистрираното лице;

2. при смърт на физическото лице, включително едноличен търговец, по заявление на наследниците му или служебно;

3. при откриване на процедура за ликвидация или несъстоятелност или друга процедура по прекратяване на юридическото лице – по заявление на представляващия лицето или служебно;

4. при прекратяване дейността на едноличния търговец или юридическото лице - по негово заявление или служебно;

5. при поставяне на физическото лице, включително едноличен търговец, под запрещение - по заявление на настойника или попечителя му или служебно;

6. когато дейността, за която е издадена регистрацията, не е осъществявана за срок над една година.

(2) Освен в случаите по ал. 1, министърът на вътрешните работи или оправомощено от него длъжностно лице със заповед прекратява регистрацията, ако регистрираното лице:

1. е представило неверни данни или документи с невярно съдържание, които са послужили като основание за извършване на регистрацията;

2. при осъществяване на дейността си по този закон е издало документ с невярно съдържание, когато това е установено по съдебен ред;

3. системно нарушава този закон или актове по прилагането му;

4. престане да отговаря на изискванията по чл. 11 и в определен от министъра на вътрешните работи срок не отстрани нередовността.

(3) Лицето не може да кандидатства за регистрация за същата дейност за срок от две години.

(4) Заповедите по ал. 1 и 2 подлежат на обжалване по реда на Административнопроцесуалния кодекс.

(5) Прекратяването на регистрацията и основанието за това се вписват служебно в регистъра по чл. 10, ал. 1.

***Такси***

Чл. 18. За разглеждането на заявлението за регистрация заявителят заплаща такса в размер, определен с тарифа, издадена от Министерския съвет по предложение на министъра на транспорта, информационните технологии и съобщенията и министъра на вътрешните работи.

**Глава четвърта**

**ИЗДАВАНЕ, СПИРАНЕ, ВЪЗОБНОВЯВАНЕ И ПРЕКРАТЯВАНЕ НА УДОСТОВЕРЕНИЕ ЗА ЕЛЕКТРОННА ИДЕНТИЧНОСТ**

***Регистър на удостоверенията за електронна идентичност***

Чл. 19. (1) Министърът на вътрешните работи води електронен регистър, в който публикува удостоверенията за електронна идентичност и списъка на прекратените удостоверения.

(2) Редът за водене, съхранение и достъп до регистъра се уреждат с наредбата по чл. 5.

***Издаване на удостоверение***

Чл. 20. (1) Министърът на вътрешните работи самостоятелно или чрез администратор на електронна идентичност или дипломатическо или консулско представителство на Република България издава удостоверение за електронна идентичност по писмено искане на лице по чл. 6.

(2) Искането по ал. 1 се удовлетворява, ако лицето се е явило лично пред лице по ал. 1 и е представило валиден документ за самоличност. В случаите, в които министърът на вътрешните работи издава удостоверението самостоятелно, писменото искане се приема на определени от министъра места.

(3) Когато е поискано издаване на удостоверение от непълнолетно лице или от лице, поставено под ограничено запрещение, искането се удовлетворява, ако са спазени изискванията на ал. 2 и:

1. искането е подписано и от родител, съответно попечител на лицето;

2. родителят или попечителят се е явил лично и е представил валиден документ за самоличност.

(4) Министерството на вътрешните работи осигурява възможност на администратора да провери валидността на предоставения документ за самоличност по ал. 1 и 2. Администраторът е длъжен да направи проверка на валидността на документа за самоличност преди да издаде удостоверение за електронна идентичност.

(5) Удостоверението за електронна идентичност се издава със срок на валидност от 3 години.

(6) Удостоверението се записва само върху електронен носител, който отговаря на изискванията, определени в наредбата по чл. 5.

(7) Удостоверението се публикува в регистъра на удостоверенията за електронна идентичност.

(8) Носителят на удостоверението се предава лично на титуляря му.

(9) Едно лице може да поиска издаване на повече от едно удостоверение за електронна идентичност.

(10) За издаването на удостоверение за електронна идентичност самостоятелно от министъра на вътрешните работи или от дипломатическо или консулско представителство на Република България лицето по чл. 6 дължи такса, определена с тарифата по чл. 18.

(11) Отношенията между лицето по чл. 6 и администратора на електронна идентичност за дейностите по чл. 8, ал. 3 се уреждат с договор.

***Спиране и възобновяване на действието на удостоверението***

Чл. 21 (1) Министърът на вътрешните работи или оправомощено от него лице има право да спре действието на издадено от него удостоверение, ако съществува основателна причина – увреждане на интересите на титуляря на удостоверението или трети лица.

(2) Министърът на вътрешните работи или оправомощено от него лице е длъжен да спре действието на удостоверението по искане на титуляря на електронна идентичност, след като се увери в самоличността му, като поиска посочване на допълнителни данни, включени в искането за издаването на удостоверението.

(3) Министърът на вътрешните работи или оправомощено от него лице е длъжен да спре действието на удостоверението по искане на лице с установена самоличност, за което според обстоятелствата е видно, че знае за нарушения на сигурността, свързани с незаконосъобразното използване на удостоверението за електронна идентичност, като незабавно уведомява титуляря за спирането на действието на удостоверението.

(4) Спирането на действието на удостоверението се извършва чрез вписване в регистъра на удостоверенията за електронна идентичност.

(5) Действието на удостоверението се възобновява от министъра на вътрешните работи или оправомощено от него лице по искане на титуляря на електронната идентичност чрез вписване в регистъра на удостоверенията за електронна идентичност.

(6) Искането за спиране и възобновяване може да се отправи чрез лице по чл. 8.

(7) Искането за спиране може да се заяви и по електронен път, като лицето се идентифицира по реда на този закон.

***Прекратяване действието на удостоверението***

Чл. 22. (1) Действието на удостоверението се прекратява:

1. с изтичането на срока му на валидност;

2. при смърт или поставяне под запрещение на физическото лице – титуляр на удостоверението;

3. при установяване, че удостоверението е издадено въз основа на неверни данни;

4. при промяна на данните, въз основа на които е издадено удостоверението за електронна идентичност.

(2) Министърът на вътрешните работи е длъжен да прекрати действието на удостоверението по искане на титуляря на удостоверението, след като се увери в самоличността му.

(3) Прекратените удостоверения в случаите по ал. 1, т. 2 и 3 се вписват в регистъра на удостоверенията за електронна идентичност, незабавно след възникването на съответното обстоятелство.

***Задължение за уведомяване за промени***

Чл. 23. Първичен администратор на данни е длъжен да уведоми автоматизирано и по електронен път министъра на вътрешните работи за всяка промяна на лични данни, които са свързани с дейностите по глава трета и глава четвърта, незабавно след промяната. Уведомлението съдържа идентификация на лицето и информация в какво се състои промяната.

**Глава пета**

**ПРОВЕРКА НА УДОСТОВЕРЕНИЕ ЗА ЕЛЕКТРОННА ИДЕНТИЧНОСТ**

***Проверка на електронна идентичност***

Чл. 24. (1) Проверката на електронната идентичност е процес на автоматизирана проверка на валидността на издадено удостоверение за електронна идентичност при предоставянето на електронни услуги.

(2) Проверката на електронната идентичност се извършва чрез специализирани протоколи от център за електронна идентификация.

(3) Центърът за електронна идентификация осъществява проверка на електронната идентичност по електронна заявка на заинтересовано лице срещу такса, определена в тарифата по чл. 18.

(4) Заинтересованите лица – държавни органи извършват проверка на електронна идентичност чрез центъра по чл. 9, ал. 1, за което не дължат такса.

(5) Извършваните услуги от центъра за електронна идентификация могат да са възмездни.

***Приложение***

Чл. 25. (1) Министърът на вътрешните работи осигурява възможност за извършване на проверка на удостоверение за електронна идентичност.

(2) Министърът на вътрешните работи осигурява свободно и безплатно стандартизирано приложение за проверка на валидността на удостоверението за електронна идентичност. Стандартизираното приложение е достъпно по електронен път.

***Обем на предоставяни данни***

Чл. 26. При проверка на електронната идентичност от държавните органи, центровете за електронна идентификация предоставят само онези данни от удостоверението за електронна идентичност, които са посочени като достъпни в регистъра на електронните административни услуги по чл. 61, ал. 1, т. 2 от Закона за администрацията като необходими за предоставяне на услугата.

Чл. 27. (1) При извършване на проверка на електронна идентичност, центърът за електронна идентичност и лицата, предоставящи електронни услуги съхраняват данни за извършената проверка, съгласно стандарт, определен в наредбата по чл. 5.

(2) Информацията по ал. 1 се съхранява за срок от 5 години.

***Протоколи, технически изисквания и проверка на електронна идентичност***

Чл. 28. Протоколите, техническите изисквания и начините за проверка на електронна идентичност се определят в наредбата по чл. 5.

**Глава шеста**

**ЕЛЕКТРОННИ ОВЛАСТЯВАНИЯ**

***Регистър на овластяванията***

Чл. 29. (1) За упражняване на права пред държавен орган, организация, предоставяща обществени услуги и лица, осъществяващи публични функции чрез пълномощник, упълномощителят трябва да го овласти чрез вписването на уникалния му идентификатор във воден от министъра на транспорта, информационните технологии и съобщения електронен регистър на овластяванията.

(2) Овластяването се извършва след идентифициране чрез електронен идентификатор на упълномощителя и чрез подписването на овластителното изявление с квалифициран електронен подпис.

(3) Овластителят посочва действията, за които предоставя представителна власт на упълномощения, обема на представителната власт и срока на овластяването.

(4) Лица, различни от посочените в ал. 1, могат да предоставят възможност за упражняване на права пред тях чрез пълномощник, чрез типизирано определяне на обема и условията за представителството по начин, определен в наредбата по чл. 5.

***Ограничения***

Чл. 30. Овластяване по реда на тази глава не може да се извършва, когато закон изисква квалифицирана или друга особена форма на овластяването.

***Оттегляне на представителната власт***

Чл. 31. Оттеглянето на представителната власт става по реда на овластяването.

***Водене, съхраняване и достъп до регистъра на овластяванията***

Чл. 32. (1) Регистърът на овластяванията не е публичен. Упълномощителите, овластените лица и лицата по чл. 29, ал. 1 и ал. 4 имат достъп до данните от регистъра, които се отнасят за съответното овластяване, свързано с тях.

(2) Воденето, съхраняването и достъпа до регистъра на овластяванията се урежда с наредбата по чл. 5.

(3) Лицата по чл. 29, ал. 1 извършват проверка на представителна власт, произтичаща от закон чрез автоматизирана проверка в съответните регистри, водени от първичните администратори на данни по чл. 2, ал. 2 от Закона за електронното управление, които отговарят за вписването на това обстоятелство, освен ако специален закон не забранява това.

***Удостоверения***

Чл. 33. За издаването на удостоверения се дължи такса по тарифата по чл. 18, освен когато удостоверението се издава по електронен път.

**Глава седма**

**КОНТРОЛ**

***Лица, които подлежат на контрол***

Чл. 34. (1) Администраторите на електронна идентичност и центровете за електронна идентификация подлежат на административен контрол.

(2) Лицата по ал. 1 са длъжни да осигуряват достъп на контролните органи до водената документация, информационните системи и помещенията, където се осъществява дейността.

***Контролни органи***

Чл. 35. Контролът по чл. 34 се осъществява от длъжностни лица, определени от министъра на вътрешните работи.

***Видове проверки***

Чл. 36. (1) Контролните органи могат да извършват внезапни или периодични проверки по документи, на информационни системи и проверки на място.

(2) Контролните органи ежегодно извършват проверки дали администраторите по чл. 8, ал. 1 и на центровете за електронна идентификация по чл. 9 изпълняват изискванията по чл. 11.

(3) Контролните органи извършват проверки за съответствието с изискванията по чл. 11 на администраторите по чл. 8, ал. 1 и на центровете за електронна идентификация по чл. 9 и при промяна на обстоятелствата, свързани с регистрацията на администраторите на електронна идентичност и центровете за електронна идентификация в едномесечен срок от уведомлението по чл. 16, ал. 4.

***Проверка по документи***

Чл. 37. Проверката по документи обхваща проверка на документите, свързани със заявленията за регистрация, както и последващи проверки на документите във връзка с извършваната дейност.

***Проверка на информационни системи***

Чл. 38. Проверката на информационните системи обхваща съответствието на функциониращата система с изискванията, установени в наредбата по чл. 5.

***Проверка на място***

Чл. 39. (1) Проверката на място се извършва в помещенията, използвани за осъществяване на дейността от лицата, които подлежат на контрол по чл. 34, в присъствието на лицето, което ги представлява, или на лица, които работят за тях. При отсъствие на тези лица проверката се извършва в присъствието на поне един свидетел.

(2) Длъжностните лица, осъществяващи проверката на място, имат право:

1. на свободен достъп до проверяваните помещения;

2. да изискват предоставянето на документи във връзка с контролираната дейност;

3. да изискват писмени и устни обяснения от работници, служители и други лица, работещи за проверяваното лице, контрагенти на проверяваното лице и от всички лица, които се намират в проверяваните помещения в момента на проверката;

4. да изискват от трети лица документи, сведения и съдействие, необходими за проверките;

5. да извършват насрещни проверки на място в служебните помещения на трети лица по въпроси, свързани с проверката.

(3) Когато проверката е сложна и изисква специални знания, контролните органи могат да привличат експерти в съответната област.

***Опазване на търговска тайна***

Чл. 40. Длъжностните лица, които извършват проверките, както и лицата по чл. 39, ал. 3, са длъжни да пазят търговската тайна и да не разгласяват данни за проверките преди тяхното приключване, както и да не използват информацията от проверките, съставляваща търговска тайна, извън предназначението й.

**Глава осма**

**ПРИНУДИТЕЛНИ АДМИНИСТРАТИВНИ МЕРКИ И АДМИНИСТРАТИВНОНАКАЗАТЕЛНА**

**ОТГОВОРНОСТ**

**Раздел I**

**Принудителни административни мерки.**

Чл. 41. (1) За предотвратяване и преустановяване на нарушения на този закон и на актовете по прилагането му, както и за предотвратяване или отстраняване на вредните последици от тях, министърът на вътрешните работи, може да прилага следните принудителни административни мерки:

1. писмено предписание за предприемане на конкретни мерки за отстраняване на нарушението в определен от министъра на вътрешните работи срок;

2. спиране на дейността, за която е извършена регистрацията и спиране на достъпа на регистрираното лице до регистъра на удостоверенията за електронна идентичност до отстраняване на констатираното нарушение.

(2) Принудителните административни мерки по ал. 1 се прилагат с мотивирана заповед на министъра вътрешните работи.

(3) В заповедта по ал. 2 се определят видът на принудителната административна мярка и срокът за нейното изпълнение.

(4) Заповедта, с която е приложена принудителна административна мярка, подлежи на обжалване по реда на Административнопроцесуалния кодекс.

(5) Обжалването не спира изпълнението на приложената принудителна административна мярка.

**Раздел II**

**Административнонаказателна отговорност**

***Отговорност за дейност без регистрация***

Чл. 42. Който без действаща регистрация в регистъра по чл. 10, ал. 1 извършва дейност по издаване и управление на удостоверения за електронна идентичност или дейност на център за електронна идентификация, се наказва с глоба или имуществена санкция в размер от 200 000 лв.

***Отговорност за неизпълнение на задължение от регистрирано лице***

Чл. 43. (1) Администратор на електронна идентичност, който издаде удостоверение за електронна идентичност в нарушение на този закон се наказва с глоба или имуществена санкция в размер от 50 000 лв.

(2) Администратор на електронна идентичност, който не изпълни друго задължение се наказва с глоба или имуществена санкция в размер от 2 000 до 20 000 лв.

(3) Център за електронна идентичност, който осъществи електронна идентификация в нарушение на този закон се наказва с глоба или имуществена санкция в размер от 150 000 до 300 000 лв.

(4) Център за електронна идентичност, който не изпълни друго задължение по този закон се наказва с глоба или имуществена санкция в размер от 5 000 до 30 000 лв.

***Отговорност за възпрепятстване на контролните органи***

Чл. 44. Който възпрепятства, попречи или откаже достъп или не предостави документи, данни, сведения и справки на длъжностно лице при упражняване на контролната дейност по този закон, се наказва с глоба или имуществена санкция в размер от 1000 до 10 000 лв.

***Отговорност за неподаване на заявление при промяна в обстоятелствата, подлежащи на вписване в регистър***

Чл. 45. Регистрирано лице, което не изпълни задължение за подаване на заявление при промяна на обстоятелствата, подлежащи на вписване, се наказва с имуществена санкция в размер от 500 до 5 000 лв.

***Отговорност за неизпълнение на принудителна административна мярка***

Чл. 46. (1) Който не изпълни приложена принудителна административна мярка по чл. 41, ал. 1, т. 1, се наказва с глоба или имуществена санкция в размер от 1 000 до 10 000 лв.

(2) Който извършва дейност по издаване и управление на удостоверения за електронна идентичност след прилагане на принудителна мярка по чл. 41, ал. 1, т. 2, се наказва с глоба или имуществена санкция в размер от 100 000 до 500 000 лв.

***Отговорност за повторно нарушение***

Чл. 47. При повторно нарушение по чл. 42-46 се налага глоба или имуществена санкция в двоен размер.

***Производство за налагане на административни наказания от министъра на вътрешните работи***

Чл. 48. (1) Актовете за установяване на нарушенията по чл. 42-46 се съставят от длъжностни лица, определени от министъра на вътрешните работи.

(2) Наказателните постановления по ал. 1 се издават от министъра на вътрешните работи.

***Прилагане на Закона за административните нарушения и наказания***

Чл. 49. Установяването на нарушенията, издаването, обжалването и изпълнението на наказателните постановления се извършват по реда на Закона за административните нарушения и наказания.

**Глава девета**

**УВЕДОМЛЕНИЯ И СЪТРУДНИЧЕСТВО**

***Уведомления***

Чл. 50. (1) Министърът на вътрешните работи уведомява Европейската комисия за обстоятелствата по чл. 9 и чл. 10 от Регламент (ЕС) № 910/2014 на Европейския парламент и на Съвета от 23 юли 2014 година относно електронната идентичност и удостоверителните услуги при електронни трансакции на вътрешния пазар и за отмяна на Директива 1999/93/ЕО.

(2) Всяко лице, на което са известни данни за нарушения или застрашаване по чл. 10 от Регламент (ЕС) № 910/2014 на Европейския парламент и на Съвета от 23 юли 2014 година относно електронната идентичност и удостоверителните услуги при електронни трансакции на вътрешния пазар и за отмяна на Директива 1999/93/ЕО е длъжно да уведоми министъра на вътрешните работи за тези данни.

***Сътрудничество***

Чл. 51. Сътрудничеството по чл. 12, пар. 5 и 6 от Регламент (ЕС) № 910/2014 на Европейския парламент и на Съвета от 23 юли 2014 година относно електронната идентичност и удостоверителните услуги при електронни трансакции на вътрешния пазар и за отмяна на Директива 1999/93/ЕО се осъществява от министъра на транспорта, информационните технологии и съобщенията.

**ДОПЪЛНИТЕЛНИ РАЗПОРЕДБИ**

**§ 1.** По смисъла на този закон:

1. "Системни нарушения" са три или повече административни нарушения по този закон или по актовете по прилагането му, извършени в срок една година, или три и повече еднакви административни нарушения, извършени в срок три последователни години.
2. „Разполагаеми финансови средства“ са бързоликвидни разполагаеми средства – парични наличности и парични еквиваленти.

**§ 2.** Този закон въвежда изискванията, свързани с електронната идентификация, на Регламент (ЕС) № 910/2014 на Европейския парламент и на Съвета от 23 юли 2014 година относно електронната идентификация и удостоверителните услуги при електронни трансакции на вътрешния пазар и за отмяна на Директива 1999/93/ЕО.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§ 3.** (1) В срок до 6 месеца от обнародването на закона в „Държавен вестник“ Министерският съвет приема наредбата по чл. 5 и тарифата по чл. 18.

(2) Министърът на вътрешните работи:

1. определя местата по чл. 20, ал. 2 в срок до 12 месеца от обнародването на закона в „Държавен вестник“;

2. осигурява възможност за подаване на заявления по чл. 15, ал. 1 по електронен път в срок до 7 месеца от обнародването на закона в „Държавен вестник“;

3. в срок до 1 септември 2017 г. уведомява Европейската комисия за обстоятелствата по чл. 9 от Регламент (ЕС) № 910/2014 на Европейския парламент и на Съвета от 23 юли 2014 година относно електронната идентичност и удостоверителните услуги при електронни трансакции на вътрешния пазар и за отмяна на Директива 1999/93/ЕО.

(3) Държавните органи, предоставящи електронни административни услуги, за които в закон се изисква идентификация в срок до 12 месеца от обнародването на закона в „Държавен вестник“:

1. заявяват за вписване в регистъра по чл. 61, ал. 1, т. 2 от Закона за администрацията на обема лични данни от удостоверението за електронна идентичност, които имат право да обработват по смисъла на закон и

2. осигуряват техническа възможност за идентификация по реда на този закон при предоставянето на тези услуги.

**§ 4.** В Закона за електронното управление (обн. ДВ. бр. 46 от 2007 г., изм. бр. 82 от 2009 г., изм. бр. 20 от 2013 г., доп. бр. 40 от 2014 г.), се правят следните изменения:

1. Член 5 се изменя така:

“***Задължения при идентификация***

Чл. 5. (1) Задълженията по тази глава възникват, ако гражданинът, съответно организацията, са се идентифицирали по ред, установен в закон, когато закон изисква идентификация за предоставяне на административна услуга.

(2) Административните органи, лицата, осъществяващи публични функции, и организациите, предоставящи обществени услуги, са длъжни да осигурят възможност на гражданите и организациите да се идентифицират по ред, установен в закон при заявяването на съответната електронна административна услуга.”

2. Член 22 се изменя така:

1. Алинея 1 се изменя така:

„(1) Българските граждани и постоянно пребиваващите чужденци – получатели на електронни административни услуги и автори на електронните изявления, се идентифицират по ред, установен в закон, освен ако закон допуска предоставяне на административна услуга без идентификация. Получателите на електронни административни услуги – юридически лица, се идентифицират чрез уникалния си идентификатор.”

2. Създава се нова ал. 2:

„(2) Чужденците - граждани на страна членка на Европейския съюз, се идентифицират чрез националния си електронен идентификатор, в съответствие с акта по чл. 12, т. 8 от Регламент (ЕС) № 910/2014 на Европейския парламент и на Съвета от 23 юли 2014 година относно електронната идентичност и удостоверителните услуги при електронни трансакции на вътрешния пазар и за отмяна на Директива 1999/93/ЕО.

3. Досегашните алинеи 2 и 3 стават съответно 3 и 4.”

3. Член 24 се изменя така:

„***Представителство***

Чл. 24. (1) За ползване на електронни административни услуги чрез пълномощник, упълномощителят трябва да го овласти по реда на Закона за електронната идентификация.

4. Член 28 се изменя така:

„***Проверка на идентичността на юридически лица***

Чл. 28. Проверката за идентичност на юридически лица се извършва чрез автоматизирана проверка на техния статут в съответните регистри, където са вписани.”

5. Член 29 се отменя.

**§ 5.** В срок до 6 месеца от влизането в сила на този закон проверката на самоличността на заявителя може да се прави и по реда на чл. 28 от Закона за електронното управление в редакцията преди изменението му с този закон.

**§ 6.** Законът влиза в сила 1 месец след обнародването му в "Държавен вестник", с изключение на:

1. член 8, чл. 9, ал. 2, чл. 10, чл. 11, и чл. 15-17 , които влизат в сила 7 месеца след обнародването;
2. член 9, ал. 1, чл. 19-28, § 4, т. 1, 2, 4 и 5 и § 5, които влизат в сила 12 месеца след обнародването, и
3. членове 29-33 и § 4, т. 3, които влизат в сила 18 месеца след обнародването.